wickkiey/tamil-wikipedia-chunked huggingface dataset:
# தசைவளக்கேடு

## வகைகள்

### இணையுறுப்பு வளைய தசைவளக்கேடு

இணையுறுப்பு வளைய தசைவளக்கேடு LGMD என்றும் அழைக்கப்படும். இது தசை வலுவின்மைக்கு காரணமாவதுடன், மேற்புற கைகள் மற்றும் கால்களை பாதிக்கிறது. இதன் பல்வேறு வடிவங்கள் கண்டறியப்பட்டுள்ளன என்பதுடன், அது பல்வேறு மரபியல் மாதிரிகளைக் கொண்டுள்ளது (இயல்பு நிறமியின் ஆதிக்க வடிவத்திற்கு எதிரான இயல்பு நிறமியின் ஒடுக்க வடிவத்தைக் கொண்டுள்ளது). இயல்பு நிறமியின் ஒடுக்க வடிவ மரபு மாதிரிகளைக் கொண்ட ஒருவர் குறைபாடுடைய மரபணுக்களின் இரண்டு பிரதிகளைக் கொண்டிருப்பர். ஒடுக்க வடிவ எல்ஜிஎம்டிக்கள் அனைத்தும் ஆதிக்க வடிவத்தைக் காட்டிலும் அதிக அளவில் காணப்படுகிறது என்பதுடன், குழந்தைப் பருவம் அல்லது வாலிபப் பருவத்தினருக்கு ஏற்படும் தசைநார்த் தேய்விற்கு இந்த ஒடுக்க வடிவமே காரணமாகிறது. ஆதிக்க வடிவ எல்ஜிஎம்டிக்கள் பொதுவாக வயது வந்தோர்களுக்கு ஏற்படும் தசைநார்த் தேய்விற்குக் காரணமாகிறது. டிஸ்டிரோபின்-கிளைகோபுரோட்டீன் வடிவமைப்பை உருவாக்கும் புரதங்களின் குறைபாடுகளே ஒடுக்க வடிவ தசைவளக்கேட்டிற்குக் காரணமாகும். இதய சுவாசமூட்டலில் காணப்படும் சிக்கலே, எல்ஜிஎம்டியினால் ஏற்படும் இறப்புக்குக் காரணமாகும்.
# தசைவளக்கேடு

## வகைகள்

### மயோடானிக் தசைவளக்கேடு

20 முதல் 40 வயது வரையிலானவர்களை மயோடானிக் தசைநார்த் தேய்வு தாக்குகிறது என்பதுடன், இது வயது வந்தோரைத் தாக்கும் தசைவளக்கேட்டின் பொது வடிவமாகும். தசைச் சுருக்கம், தசைச் சீரழிவு மற்றும் தசை வலுவிழப்பு உள்ளிட்டவை இந்நோயின் அறிகுறியாகும். மயோடானிக் தசைவளக்கேடானது நோயின் கடுமை மற்றும் அதன் தோற்றம் ஆகியவற்றைப் பொறுத்து மாறுபடும் என்பதுடன், மூட்டு இயக்குத் தசைகள், இதயம், நாளமிலாச் சுரப்பி அமைப்புகள், கண்கள், மற்றும் இரையக் குடலியல் வழிப் பாதை உள்ளிட்ட பல உடலுறுப்புகளுக்குப் பாதிப்பை ஏற்படுத்துகிறது. மயோடானிக் தசைவளக்கேடானது இயல்பு நிறமியின் ஆதிக்க வடிவ மரபமைப்பு மாதிரியை அடிப்படையாகக் கொண்டது. டிஎன்ஏ வரிசையமைப்பில் (சிடிஜி ஒரு மரபணுவில் இருத்தல் அல்லது சிசிடிஜி வேறொரு மரபணுவில் இருத்தல்) மீண்டும் ஏற்படும் குறைந்த அளவிலான விரிவாக்கமே மயோடானிக் தசைவளக்கேட்டிற்குக் காரணமாக அமைகிறது. மரபணு குறைபாடு என்பது மரபுத் தொகுதியில் மூன்று அல்லது நான்கு எழுத்து "வார்த்தை" வழக்கத்திற்கு மாறான மீண்டும் வருவதே ஆகும். சரியான இயங்குமுறை நடவடிக்கை எதுவும் தெரியாத பட்சத்தில், மூலக்கூறு மாற்றம் முக்கிய தசைப் புரதங்களின் உற்பத்தியை தடுக்க நேரிடலாம்.
# தசைவளக்கேடு

## வகைகள்

### கண் தொண்டை தசைவளக்கேடு

40 முதல் 70 வயதுடையவர்களுக்கு இந்நோய் ஏற்படும், மேலும் கண் இமைகள், முகம், மற்றும் தொண்டை ஆகியவற்றின் தசைகள் பாதிக்கப்படுவதுடன், இடுப்பெலும்பு மற்றும் தோள் தசைகள் வலுவிழந்து காணப்படுவது இந்நோயின் அறிகுறியாகும். இந்நோய் அறிகுறிகள் மரபுத் தொகுதியில் ஏற்படும் குறைந்த அளவிலான விரிவாக்கத்திற்குக் காரணமாகிறது என்பதுடன், சில மரபணுக்களை புரதங்களின் நடைமுறைக்கேற்றார் போல மாற்றியமைக்கிறது.
# தசைவளக்கேடு

## தசைவளக்கேட்டின் மற்ற வடிவங்கள்

### முதுகெலும்புத் தசைநார் வலுவிழப்பு

முதுகெலும்புத் தசைநார் வலுவிழப்பு நரம்பு தசைக்குரிய நோய் என்றழைக்கப்படுவதுடன், இயக்க நரம்பணுக்களின் சீர்கேட்டை வகைப்படுத்துகிறது, மேலும் அது தசைநார் வலுவிழப்பு (திசு அழிவுறுதல்) மற்றும் சோர்வுக்கு காரணமாகிறது. குழந்தைப் பருவத்திற்கு முன்பான இறப்பு மற்றும் வாலிபப் பருவத்தில் ஏற்படும் இறப்பு போன்றவை எஸ்எம்ஏவின் அறிகுறிகளாகும். நுரையீரல் பாதுகாப்பு, நரம்பியல் பாதுகாப்பு, எலும்பியல் அறுவை சிகிச்சை, தீவிர பராமரிப்பு, மருத்துவம் மற்றும் மறுசீரமைப்பு உள்ளிட்ட பல்வேறு ஒழுக்க முறைகள் சம்பந்தமான நடவடிக்கைகள் இந்நோயால் பாதிக்கப்பட்ட நோயாளிகளுக்குத் தேவைப்படுகின்றது, மேலும் நலமீட்பு உடற்பயிற்சி ஊட்ட உணவு சிகிச்சை, தொழில்வழி சிகிச்சை, சுவாச சிகிச்சை மற்றும் மருத்துவ ஊட்டச்சத்து உள்ளிட்ட சிகிச்சையும் நோயாளிகளுக்குத் தேவைப்படுகிறது. மரபியல் சம்பந்தமான ஆலோசனைகள் பெற்றோர்களுக்கும் மற்றும் குடும்பத்தில் இருப்பவர்களுக்கும் மிகவும் உதவியாக இருக்கும்.  
"குழந்தைப் பருவ முதுகெலும்பு தசைநார்த் தேய்வு" என்ற வார்த்தை குகெல்பெர்க்-வெலேன்டர் நோய் அறிகுறியைக் குறிப்பிடுகிறது.
# தசைவளக்கேடு

## தசைவளக்கேட்டின் மற்ற வடிவங்கள்

### பிரௌன் வியாலெட்டோ வேன் லாரே நோய் அறிகுறி (பிவிவிஎல்)

பிரௌன் வியாலெட்டோ வேன் லாரே நோய் அறிகுறி (பிவிவிஎல்) என்பது சில நேரங்களில் பிரௌனின் நோய் அறிகுறி என்றும் அழைக்கப்படுகிறது. இந்நோய் வெகு அரிதாக ஏற்படுவது என்பதுடன், செவிட்டுத்தன்மை மற்றும் முகம், கழுத்து, தோள்கள் மற்றும் மூட்டுத் தசைகளி்ன் செயலிழப்பு போன்றவை இந்நோயின் அறிகுறிகளாகும்.
# கோவிந்த மாரார்

வின் ஓவியம்]]
**கோவிந்த மாரார்** (*Shadkala Govinda Marar*, மலையாளம்: ഗോവിന്ദ മാരാര്, 1798 – 1843) பிரபலமாக **ஷட்கால கோவிந்த மாரார்**) புகழ்பெற்ற ஒரு கருநாடக இசைப் பாடகர். தியாகராஜர் மற்றும் திருவிதாங்கூர் சாம்ராச்சியத்தின் மாமன்னர் சுவாதித் திருநாள் ராமவர்மா காலத்தில் இவர் வாழ்ந்தார். அவர் செண்டை, இடக்கை மற்றும் திமிலை போன்ற இசைக்கருவிகள் வாசிப்பதில் திறமையானவராக இருந்தார். கருநாடக இசையில் 'அதி அதி விளம்பிதம்', 'அதி விளம்பிதம்', 'விளம்பிதம்', 'மத்யமம்', 'துரிதம்', 'அதி-துரிதம்' ஆகிய ஆறு காலங்களிலும் பாடும் ஆற்றலை பெற்றிருந்ததால் "ஷட்கால" என்ற பட்டம் பெற்றார்.
# கோவிந்த மாரார்

## ஆரம்பகால வாழ்க்கை

கோவிந்த மாரார் கேரள கோயில்களில் பாரம்பரிய பாடல்கள் பாடுபவராக திகழ்ந்தார். மாரார் சமூகத்தைச் சேர்ந்த இவர் ராமமங்கலம் கிராமத்தில் 1798-இல் பிறந்தார். சிறு வயதிலிருந்தே பாட தொடங்கிய இவர் ஹரிப்பாத் ராமஸ்வாமி பாகவதர் என்பவரிடம் இசை பயிற்சி பெற்றார்.  
அவர் ஏழு தந்திகள் கொண்ட ஒரு தம்புராவை பயன்படுத்தினார் என்று கூறப்படுகிறது. 21-ஆம் வயதில் வீட்டை விட்டு, நாடோடி போல கேரளா முழுவதும் பல முக்கிய கோவில்களுக்கு சென்று பாடியுள்ளார் என்று நம்பப்படுகிறது.
# கோவிந்த மாரார்

## தியாகராஜ சுவாமியுடன் சந்திப்பு

நரேந்திர மேனன் என்ற அறிஞர் கூறுகிறார் - திருவனந்தபுரத்தில் இருக்கும்போது ஒருமுறை தியாகராஜரின் நேரடி சீடரான கண்ணையா என்பவரிடம் இருந்து சில தியாகராஜ கீர்த்தனைகளை மிகுந்த ஆர்வத்துடன் கேட்கலானார். ஹரிப்பாத் ராமஸ்வாமி பாகவதர் என்பவரும் தியாகராஜரின் சில பாடல்களை கற்றிருந்ததால் அவரிடம் இருந்து திரு மாரார் அவற்றை கற்கலானார். தியாகராஜர் அவருக்கு ஒரு சுடர்விளக்காகிவிட்டார் என்று கூறல் மிகையாகாது. 1837 ஆம் ஆண்டு தியாகராஜரை காண திருவையாற்றிற்கு இவர் பாதயாத்திரை மேற்கொண்டார். தியாகராஜரின் வீட்டை ஏகாதசி நாளன்று வந்தடைந்தார். தியாகராஜர் தலமையில் தினசரி பஜனை நடந்துகொண்டிருந்தபோது வந்து சேர்ந்து சோர்வுற்றிருந்த மாராருக்கு அமர இடத்தை அளித்தார் தியாகராஜர். விருந்தினரை வழக்கமாக பஜனையில் சில பாட்டுகள் பாடசொல்லும் பழக்கம் இருந்தது அன்று. மாரார் பாட அழைக்கப்பட்டார். வைணவருக்கு சிறப்பான ஏகாதசி நாளானதால் கண்ணன் மேல் மாரார் ஒரு பாட்டு பாடலாம் என்று நிர்ணயித்து "சந்தன சர்ச்சித நீல களேபர" என்ற அஷ்டபதி பாடலை பந்துவராளி ராகத்தில் பாட துவங்கினார். தியாகராஜரின் நேரடி சீடர்களான வாலாஜாபேட்டை வேங்கடரமண பாகவதர் மற்றும் தஞ்சாவூர் ராமாராவ், பனையோலையில் எழுதிய தியாகராஜரின் வாழ்க்கை வரலாறு கொண்டும், கிருஷ்ணஸ்வாமி பாகவதர் என்ற மற்றொரு நேரடி சீடரின் புத்தகத்தில் இருந்தும் கிடைத்த செய்திகளின்படி பேராசிரியர் சாம்பமூர்த்தி இந்த காட்சியை நமக்கு பிரதிபலிக்கிறார் - "அவர் (மாரார்) பாட ஆரம்பித்தது அதி அதி விளம்ப காலம் (முதல் காலம்). அங்கு கூடிய மக்களுக்கு இவர் ஏன் இவ்வளவு மந்தமான வேகத்தில் பாடுகிறார் என்ற நினைப்பு இருந்தது, ஆனால் அவரின் காலப்பிரமாணம் மிகவும் துல்லியமாக இருந்ததை அவர்கள் உணர்ந்தனர். இடது கையில் தம்புராவை மீட்டிக்கொண்டு கால்கள் இடையில் வைத்த கஞ்சிராவை வலது கையால் வாசித்துக்கொண்டு பாடிய இவரை கண்டு தியாகராஜர் வியப்புற்றார். பிறகு அவர் அதி விளம்ப (அதாவது இரண்டாம்) காலத்தில் அதே பாடலை பாடினார். அதேபோல் மூன்று (விளம்ப), நான்கு (மத்யம), ஐந்து (துரித), ஆறு (அதி துரித) என்று ஒன்றிற்கு பின் ஒன்றாக வேகத்தை இரட்டித்து கொண்டே போனார். அவர் ஐந்தாம் காலத்தில் பாட நெருங்கியபோது பார்வையாளர்கள் இவரின் ஆற்றலை கண்டு மெய்மறந்து போனர். ஆறாம் காலம் பாடிய போது, தியாகராஜர் இவறது லய சம்பத்தை கண்டு வியந்து இவர் ஒரு மாமேதை என்பதை உணர்ந்தார். உடனே தியாகராஜர் மாராரின் ஆற்றலை போற்றும் வகையாக "எந்தரோ மகானுபாவுலு அந்தரிகி வந்தனமு" (மகான்கள் இவ்வுலகில் ஏராளம் அவர்கள் அனைவருக்கும் என் வணக்கங்கள்) என்ற பிரபலமான பஞ்சரத்ன கீர்த்தனையை இயற்றினார். அன்று தியாகராஜரின் வயது 70, மாராரின் வயது 39, இது அக்காலத்தின் மாபெரும் இசை கலைஞர்களின் அறிய சந்திப்பு என்பது நரேந்திர மேனனின் அபிப்பிராயம்.
# கோவிந்த மாரார்

## மறைவு

நீண்ட காலம் நாடோடியாக அலைந்து வாழ்ந்த காலத்தின் இறுதியில் அவர் பந்தர்பூரில் உள்ள பாண்டுரங்கன் கோவில் வந்தடைந்தார். "பரமஹம்ச கோவிந்த தாஸ்" என்று அங்கு அழைக்கலான இவர் கோவில் பதிவுகளின்படி 1843 இல் காலமானார் என்றும் தெரிகிறது.
# கோவிந்த மாரார்

## வெளி பதிவுகள்

-
- Kerala Gov-Music
- Shadkala Govinda Marar
- 14th Shadkala Govinda Marar Music Festical
- Kerala-Gov
# உல்லாசம்

***உல்லாசம்*** (*Ullaasam*) 1997ல் வெளிவந்த தமிழ்த் திரைப்படம். இந்தப் படத்தில் கதாநாயகனாக அஜித் குமாரும், கதாநாயகியாக மகேஷ்வரியும் நடித்துள்ளனர். அ.ப.க.லி நிறுவனம் தயாரித்த இந்தத் திரைபடத்திற்கு கார்த்திக் ராஜா இசையமைத்துள்ளார். படத்தின் முக்கிய கதாப்பாத்திரங்களில் விக்ரம் மற்றும் ரகுவரன் நடித்துள்ளனர்.
# உல்லாசம்

## கதைச்சுருக்கம்

ரகுவரனின் மகன் விக்ரம், எஸ். பி. பாலசுப்பிரமணியத்தின் மகன் அஜித் இவர்கள் நால்வருக்கும் இடையில் நடக்கும் பாசப் போராட்டமே இத்திரைப்படத்தின் கதையாகும். எஸ். பி. பாலசுப்பிரமணியத்தின் மகனான அஜித், அவர்களது எதிர்வீட்டில் இருக்கும் உள்ளூர் *தாதாவான* ரகுவரன் மேலும் அவர் செய்யும் ரவுடித்தனங்களின் மேலும் ஈர்ப்பு ஏற்படுகிறது. அதனால் ரகுவரனுடன் இணைந்து அஜித்தும் ரவுடி செயல்களில் ஈடுபடுகிறார். அஜித்தின் தந்தையான எஸ். பி. பாலசுப்பிரமணியம் இதனை எவ்வளவோ கண்டித்தும் அவருக்கு ஏமாற்றமே மிஞ்சுகிறது. ரகுவரனின் மகனான விக்ரமோ அமைதியாக நல்வழியில் வாழ விரும்புகிறார். எனவே விக்ரமை தனது மகனாக நினைத்து தன்னுடன் வளர்க்கிறார். சிறப்பாக பாடல்களைப் பாடும் விக்ரமும் சிறப்பாக நடனம் ஆடுவதில் விருப்பம் உள்ளவரான அஜித்தும் ஒரே கல்லூரியில் பயில்கிறார்கள். அதே கல்லூரியில் பயிலும் மகேஷ்வரியை அவர்கள் இருவருமே விரும்புகிறார்கள். ஆனால் மகேஷ்வரியோ அஜித்தை விரும்புகிறார். இந்நிலையில் விக்ரமின் காதலைப் பற்றி அறிந்து கொள்ளும் எஸ். பி. பாலசுப்பிரமணியம் விக்ரமுக்காக காதலை விட்டுத் தருமாறு தனது மகன் அஜித்திடம் வேண்டுகிறார். அஜித்தும் தனது காதலை விக்ரமுக்காக தியாகம் செய்கிறார். இறுதியாக மகேஷ்வரிக்கு யாருடன் திருமணம் நடந்தது என்பதே இப்படத்தின் இறுதிக் காட்சியாகும்.
# உல்லாசம்

## நடிகர்கள்

- அஜித் குமார் - குரு
- விக்ரம் - தேவ்
- மகேஷ்வரி - மேகா
- ரகுவரன் - ஜி. கே.
- எஸ். பி. பாலசுப்பிரமணியம் - தங்கையா
- தேவன்
- ஸ்ரீவித்யா
# உல்லாசம்

## தயாரிப்பு

நடிகர் அமிதாப் பச்சனின் படத்தயாரிப்பு நிறுவனமான அமிதாப் பச்சன் பிலிம் கார்ப்பரேசன் தயாரித்த முதல் தமிழ் திரைப்படமான இதில் அஜித் குமார் மற்றும் விக்ரம் உடன் கதாநாயகியாக இணைந்து நடிக்க, நடிகை ஸ்ரீவித்யாவின் உறவினரான நடிகை மகேஷ்வரியை தேர்வு செய்தனர். ரகுவரன், எஸ். பி. பாலசுப்பிரமணியம், ஸ்ரீதேவி உள்ளிட்ட பிரபல நடிகர்களோடு ஒளிப்பதிவாளராக ஜீவாவும் நடன இயக்குநராக ராஜு சுந்தரமும் பங்கேற்றதால் இத்திரைப்படத்தின் மேலான எதிர்பார்ப்பு அதிகரித்தது. நடிகை குஷ்புவின் சகோதரர் அப்துல்லாவும், நடிகை நக்மாவின் சகோதரியும் தான் இப்படத்தில் நடிப்பதாக இருந்தாலும் அது நடக்காமல் போனது. இசையமைப்பாளர் கார்த்திக் ராஜா இசையமைத்த இத்திரைப்படத்தில் தமிழ்த் திரைப்படத் துறையில் உள்ள முன்னணி கதாநாயகர்களில் ஒருவரான நடிகர் கமல்ஹாசன் *முத்தே முத்தம்மா* எனும் பாடலைப் பாடியுள்ளார். பெப்சி தொழிலாளர்கள் 1997ல் நடத்திய வேலைநிறுத்தப் போராட்டத்தால் இப்படத்தின் படப்பிடிப்பு தாமதமானது. மீண்டும் படப்பிடிப்பு தொடங்கிய பிறகு அஜித் குமாருக்கு நடந்த முதுகெலும்பு அறுவை சிகிச்சையால் நடனக் காட்சிகளிலும் சண்டை காட்சிகளிலும் நடிப்பதில் சிரமம் உண்டானதால் இத்திரைப்படம் மேலும் தாமதமானது.
# உல்லாசம்

## வெளியீடு

உல்லாசம் திரைப்படத்தில் சிறந்த நடிகர்கள் நடித்திருந்தாலும் இத்திரைப்படத்தில் சிறப்பாகச் சொல்லும் அளவிற்கு ஒன்றுமில்லை என விமர்சிக்கபட்டது. அஜித் குமார் இத்திரைப்படத்தில் நடிகர் விக்ரம் உடன் இணைந்து நடித்ததால் விக்ரம் ரசிகர்களின் அன்பையும் பெற்றார். இத்திரைப்படத்தில் இவர் ஒரு மென்மையான கதாபாத்திரத்தில் தோன்றியதால் இப்படம் வெளியான பிறகு தனக்கு இருக்கும் பெண் ரசிகர்களின் எண்ணிக்கை உயர்ந்து இருப்பதாக குறிப்பிடுகிறார்.
# உல்லாசம்

## பாடல்கள்

கார்த்திக் ராஜா இசையமைத்த இத்திரைப்படத்தில் நடிகர் கமல்ஹாசன் ஒரு பாடலைப் பாடியுள்ளார். இத்திரைப்படத்தின் பாடல்களை கங்கை அமரன், அறிவுமதி, பழனிபாரதி, பார்த்தி பாஸ்கர், மற்றும் அருண் மொழி ஆகியோர் எழுதியுள்ளனர்.  
| *சோ லாரே* | ஹரிணி, எஸ். பி. பாலசுப்பிரமணியம், வெங்கட் பிரபு |  |
| --- | --- | --- |
| *இளவேனில் தாலாட்டும்* | உன்னிகிருஷ்ணன் |  |
| *கொஞ்சும் மஞ்சள்* | ஹரிணி, ஹரிஹரன் |  |
| *முத்தே முத்தம்மா* | கமல்ஹாசன், சுவர்ணலதா, பவதாரிணி |  |
| *உல்லாசம் உல்லாசம்* | ஹரிணி, சுவர்ணலதா, பவதாரிணி |  |
| *வாலிபம் வாழ சொல்லும்* | அஜித் குமார், விக்ரம், பவதாரிணி |  |
| *வீசும் காற்றுக்கு* | ஹரிணி, உன்னிகிருஷ்ணன் |  |
| *யாரோ யார்யாரோ* | இளையராஜா, பவதாரிணி | } |
# அமிதாப் பச்சன் கார்ப்பரேசன் லிமிடெட்

**அமிதாப் பச்சன் கார்ப்பரேசன் லிமிடெட்** என்பது இந்தியாவிலுள்ள ஒரு பொழுதுபோக்கு நிறுவனம். இந்த நிறுவனம் திரைப்படங்கள் தயாரிப்பு மற்றும் நிகழ்ச்சிகள் மேலாண்மை நிபுணத்துவம் போன்றவற்றில் ஈடுபட்டுவருகிறது.
# அமிதாப் பச்சன் கார்ப்பரேசன் லிமிடெட்

## நிறுவனத்தின் சில படங்கள்

- விஹிர்
- பா
- அக்ஸ்
- மேஜர் சாப்
- உல்லாசம்
- பம்பாய்
- விஹீர் மராத்தி
- ஷமிதாப்
# ஜே. டி. ஜெரி

**ஜே. டி.** (*J.D*) மற்றும் **ஜெரி** (*Jerry*) என்பவர்கள் தமிழ்த் திரைப்பட இயக்குநர்கள். இவர்கள் இருவரும் ஒரு குழுவாக இனைந்து பல திரைப்படங்களுக்கு கதைகள் எழுதியுள்ளனர். இவர்கள் இயக்கிய முதல் தமிழ்த் திரைப்படமான உல்லாசம், அமிதாப் பச்சன் தயாரிப்பில் 1997ல் வெளிவந்தது. உல்லாசம் திரைப்படத்தில் முன்னணி கதாப்பாத்திரங்களில் அஜித் குமாரும், விக்ரமும் நடித்துள்ளனர். 2003ல் வெளிவந்த மற்றொரு தமிழ்த் திரைப்படமான விசில் என்பதையும் இவர்கள் இயக்கியுள்ளனர். மேலும் இவர்கள் பல்வேறு தொலைக்காட்சித் தொடர்களை இயக்கி வருகின்றனர்.
# ஆரி பாட்டர் அண்டு த கோப்லட்டு ஆப் பயர் (நூல்)

**ஆரி பாட்டர் அண்டு த கோப்லட்டு ஆப் பயர்** (*Harry Potter and the Goblet of Fire*) ஆரி பாட்டர் புனைவுத்தொடரின் நான்காம் புனைவு நூல் ஆகும். இப்புனைவு பிரித்தானிய எழுத்தாளர் சே. கே. ரௌலிங் என்பவரால் எழுதப்பட்டு 2000ம் ஆண்டு சூலை 8ம் திகதி வெளியிடப்பட்டது. ஐக்கிய அமெரிக்காவில் மட்டும் 3 மில்லியன் பிரதிகள் முதல் வாரத்தில் விற்றுத்தீர்ந்தது. இப்புனைவு 2001ல் இயுகோ விருது பெற்றது. ஆரி பாட்டர் புனைவுகளில் இவ்விருது பெற்ற ஒரே புனைவு இதுவாகும். 2005 நவம்பர் 15ல் இந்நூல் திரைப்படமாக எடுக்கப்பட்டது.
# சிட்டு (விடுதலைப் புலி உறுப்பினர்)

மேஜர் **சிட்டு** (4 நவம்பர் 1971 – 1 ஆகத்து 1997) விடுதலைப் புலிகளின் இசைக் கலைஞர். போராளி.
# சிட்டு (விடுதலைப் புலி உறுப்பினர்)

## வாழ்க்கைக் குறிப்பு

இவர் இலங்கை, யாழ்ப்பாண மாவட்டம், வடமராட்சி கிழக்கு, மருதங்கேணி என்ற ஊரைப் பிறப்பிடமாகக் கொண்டவர். மெல்லிசைப் பாடகர் கே. எஸ். பாலச்சந்திரனின் இளைய சகோதரன். இவர் அண்ணாவியார் பரம்பரையைச் சேர்ந்தவர். இவரது தந்தையார் கோவில் பூசகராகவும் நாடகக்கூத்துக் கலைஞராகவும் இருந்தார். ஆகவே, சிட்டுவுக்கும் இவரது சகோதரர்களுக்கும் இசை இயல்பாகவே வந்தது.  
இவர் யாழ். மாவட்ட கலை பண்பாட்டுக் கழகப் பொறுப்பாளராகவும் பின்னர் புலிகளின் குரல் வானொலியின் பொறுப்பாளராகவும் இருந்தார்.  
தொண்ணூறுகளின் ஆரம்பத்தில் வெளிவந்த 'கண்ணீரில் காவியங்கள் செந்நீரில் ஓவியங்கள்' என்ற பாடல் இவர் முதலில் பெயர் பெறக் காரணமாக அமைந்தது. இப்பாடலை மேஜர் செங்கதிர் எழுதியிருந்தார். தொடர்ந்த காலங்களில் கேணல் கிட்டுவின் நினைவாக அவசரமாக உருவாக்கப்பட்டு, இரு நாட்களுள் வெளிவந்த பாடலான 'கடலம்மா.. எங்களுக்கு நீதி சொல்ல எவருமில்லையா' என்ற பாடல் மூலம் இவர் பிரபலமானார். குரல் வளத்தினால் புகழ்பெற்றார். தமிழீழ விடுதலைப் புலிகளால் தயாரிக்கப்பட்ட 'உயிர்ப்பூ' திரைப்படத்தில் இடம்பெற்ற 'சின்னச் சின்னக் கண்ணில் வந்து மின்னல் விளையாடிடும்' என்ற பாடலும் இவருக்குப் புகழ் பெற்றுத் தந்தது. இவர் 'கண்ணீரில் காவியங்கள் செந்நீரில் ஓவியங்கள்' பாடலில் தொடங்கி 'சிறகு முளைத்து உறவை நினைத்துப் பறக்கும் குருவிகள்' பாடல்கள் வரை 75 பாடல்களைப் பாடியுள்ளார்.  
1997 ஆகத்து 1 இல் ஜெயசிக்குறு படை நடவடிக்கைக்கு எதிராக ஓமந்தைப் பகுதியில் சிறிலங்காப் படையினர் மீது மேற்கொள்ளப்பட்ட ஊடறுப்புத் தாக்குதலில் வீர்ச்சாவடைந்தார். இவரது வித்துடல் முள்ளியவளை மாவீரர் துயிலும் இல்லத்தில் விதைக்கப்பட்டது.
# சிட்டு (விடுதலைப் புலி உறுப்பினர்)

## இவர் பாடிய பாடல்களில் சில

1. மாவீரர் துயிலுமில்லப் பாடல்
1. கண்ணீரில் காவியங்கள் செந்நீரில் ஓவியங்கள்
1. விழியில் சொரியும் அருவிகள்
1. இனத்தின் அடிமை இருளை அகற்ற
1. வெள்ளிநிலா விளக்கேற்றும் நேரம்
1. வருவாய் வருவாய் என நாம் இருந்தோம்
1. வருக எங்கள் மக்களே
1. உருவேதும் தெரியாது கருவேங்கை பாயும்
1. உன்னத விடுதலை உச்சங்களே
1. தளராத துணிவோடு களமாடினாய்
1. சோலையிலே பாடும் செஞ்சோலையிலே பாடும்
1. மூசுமலை பேசவில்லையோ
1. புலியொரு காலமும் பணியாது
1. ஓட்டிகளே படகோட்டிகளே
1. பகை விளையாடிடும் கடலினில் ஏறிய
1. கடலம்மா… எங்களுக்கு நீதி சொல்ல எவருமில்லையா
1. சாவினைத் தோள்மீது
1. நீலக்கடலேறி வந்து மேனிதொடும் காற்று
1. வெற்றிபெற்றுத் தந்துவிட்டு நீருறங்குகின்றீர்
1. கடலின் அலை வந்து
1. விடியும் நேரம் பகைவன் தேசம் உறங்கிக் கிடந்தது
1. சின்னச் சின்னக் கண்ணில்
1. அலை தாவியே
1. எங்கே எங்கே வேங்கைகள் எங்கே
1. நிறைகுடத்தை ஏந்திக்கொண்டு
1. அங்கயற்கண்ணிக்கு ஆயிரம் ஆயிரம் அக்கினி தீபங்கள் ஏற்று
1. வாழ்த்துங்கள் நெஞ்சங்களே
1. குருதி சொரிந்து கடலின் உடலும்
1. ரங்கா ரங்கா புலி தூங்காதடா
1. குணியாது கடல்வேங்கை
1. நிலவும் வானும் கடலும்
1. அலைபாடும் இசையோசை கேட்கலையா
1. அமுத மழையில் நனையும் பொழுதில்
1. இதயக்கோவில் அழைக்குது
1. கரிகாலன் படையிது
1. ஒருதரம் விழிகளில் நெருப்பினை மூட்டு
1. வாழ்க வாழ்க வாழ்க ஒளிவீச்சு
1. விழிகள் கரைய உருகி உருகி
1. சங்கு முழங்கடா தமிழா
1. கடலில் எழுதிடும் சரிதங்கள்
1. விழிகளை மூடிக் குழிகளில் உறங்கும் வீரக்குழந்தைகளே
1. விடியும் திசையில் பயணம் பயணம்
1. சிறகு முளைத்து உறவை நினைத்துப் பறக்கும் குருவிகள்
1. எழுவான் திசையில் கதிரோன் எழுவான்
இவற்றுள் சில.
# விசில்

**விசில்** (Whistle) என்பது 2003 ஆம் ஆண்டில் ஜே. டி. ஜெரி இயக்கத்தில் வெளியான தமிழ்-மொழி திகில் திரைப்படம் ஆகும். இது 1998 இல் வெளியான 'அர்பன் லெஜன்ட்' என்ற ஆங்கில திகில் படத்தின் மறு ஆக்கம் ஆகும். இந்த படத்தின் கதாநாயகனாக விக்ரமாதித்யா நடித்துள்ளார். முக்கோணக் காதல்கதை அமைந்த இந்தப் படத்தில் காயத்திரி ரகுராம் மற்றும் செரின் ஆகியோர் கதாநாயகிகளாக நடித்துள்ளனர்.  
விசில் படம் 4 ஜூலை 2003 ஆம் ஆண்டு வெளியாகி சராசரியாக வசூல் செய்தாலும், டி. இமான் இசையமைத்த அதன் இசை வெற்றி பெற்றது. மேலும் விவேக்கின் நகைச்சுவைவையும் படத்தின் வெற்றிக்கு முக்கியமானது.
# விசில்

## நடிகர்கள்

- விக்ரமாதித்யா - ஜீவா
- காயத்திரி ரகுராம் - அஞ்சலி
- செரின் - மாயாவதி
- விவேக் - சகாதேவன்
- மயூரி - ஷர்மி
- திவ்யதர்சினி - சரஸ்வதி
- பானு சந்தர் - சையத்
- சீனு மோகன்
- வைஷ்ணவி - ஸ்வேதா
- லிவிங்ஸ்டன் - பேராசிரியர் பன்னீர்செல்வம்
- செந்தில் - கல்லூரி கேண்டீன் பொறுப்பாளர்
- மயில்சாமி - சகாதேவனின் நண்பர்
- மனோரமா - வினோத்தின் அம்மா
- ராஜ் கபூர் - பாஜி
- மனோபாலா - கல்லூரி பேராசிரியர்
- தேனி குஞ்சரம்மாள் - சகாதேவனின் பாட்டி
- என். மாத்ருபூதம் - வைத்தியராக (சிறப்புத் தோற்றம் )
- சிவா - (மதிப்பீடு செய்யப்படாத வேடம்)
- பிரேம்ஜி அமரன் - (மதிப்பீடு செய்யப்படாத வேடம்)
# விசில்

## தயாரிப்பு

இந்த படம் உல்லாசம் மற்றும் பாண்டவர்கள் படத்திற்கு பிறகு இயக்குநர் ஜே. டி. ஜெரியின் மூன்றாவது படம் ஆகும். இந்தி மொழி விளம்பரங்களில் நடித்த புதுமுக நடிகர் விக்ரமாதித்யா இந்தப் படத்தின் மூலம் கதாநாயகனாக அறிமுகமாகிறார். தமிழில் உருவாகும் முதல் கல்லூரி சார்ந்த முதல் திகில் படம் இதுவாகும். இது மீடியா ட்ரீம்ஸ் தயாரிக்கும் 6வது படம் ஆகும்.
# விசில்

## இசை

இப்படத்திற்கு டி. இமான் இசையமைத்தார். புதுமுகம் அனிதா சந்திரசேகர் பாடிய "அழகிய அசுரா" பாடல் பிரபலமடைந்தது. சிலம்பரசனும், ஐஸ்வர்யா ரஜினிகாந்த்தும் ஒரு பாடலை பாடினர்.
# மணிப்புரியம்

வில் பேசும்பகுதி</br><small>(வெளிர் சிவப்பு நிறம்)</small>]]
**மணிப்புரியம்** (*Manipuri*, মণিপুরি) அல்லது **மேதி மொழி** (*Meitei-lon*, মৈতৈলোন্, *Meitei-lol*, মৈতৈলোল্) என்பது, வடகிழக்கு இந்தியாவிலும், வங்காளதேசம், மியான்மார் நாடுகளிலும் பேசப்படும் மொழியாகும். குறிப்பாக இந்தியாவிலுள்ள மணிப்பூரில் மாநிலத்தில் அதிகமானோரும், அசாம், திரிபுரா மாநில மக்களால் குறைந்த அளவிலும் பேசப்படுகிறது. இந்திய அலுவலக மொழிகளுள் ஒன்றாக <small>(பட்டியல்-8)</small> இருக்கிறது. இது பர்மிய மொழிகளுள் ஒன்றும் ஆகும். மேலும், நாகா மொழிகளின் பண்புகளுடனும் ஒத்துவருகிறது. இந்தியாவில் இம்மொழியை, ஏறத்தாழ 15 இலட்சம் மக்கள் பேசுகின்றனர்.  
1992-ஆம் ஆண்டு, இந்திய அரசியலமைப்பில் ஆட்சி மொழிகளைத் தன்னகத்தே கொண்டுள்ள பட்டியல்-8-இல், இம்மொழியும் இணைக்கப் பட்டது. இவ்விணைப்பை, 71வது இந்திய அரசியலமைப்பு சட்டத்திருத்தம் நிறைவேற்றியது. அதனால் **மணிப்புரியம்**, இந்திய ஆட்சிமொழிகளில் ஒன்றானது.
# மணிப்புரியம்

## மொழியின் தன்மைகள்

- இது பிராமிய மொழிக்குடும்பத்திலுள்ள அபுகிடா எழுத்துமுறையை உள்ளடக்கியுள்ளது.
- இம்மொழியில் 15 மெய்யெழுத்துகளே உள்ளன. மற்றும் 9 மெய்யெழுத்துக்களை அசாமியம், வங்க மொழியில் இருந்தும் எடுத்துக் கையாளப்படுகிறது.
- 1891-இல் ஆங்கிலேயர் இம்மொழி பேசுவோரிடம், அசாமியம், வங்களாம் மொழிகளை வற்புறுத்தி பயன்படுத்த செய்ததால், இம்மொழியின் பெரும்பாலான எழுத்துமுறை அழிக்கப்பட்டு விட்டது. எனினும், இந்திய அரசின் முயற்சியால் இம்மொழியின் எழுத்துமுறை வளர்ந்து வருகிறது.
# மணிப்புரியம்

## மணிப்புரிய எண்களின் ஒலிப்பு

1 - *அம*, 2 - *அனி*, 3 - *அகும்*, 4 - மரி, 5 - *மேன்க*, 6 - *தருக்*, 7 -*தரட்*, 8 -நிய்பன், 9 - *மபன்*, 10 -*ட்டர*
# அலையன்ஸ்

**அலையன்ஸ்** (*Allianz*) ஜெர்மனி உள்ள மியூனிக் நகரைத் தலைமையிடமாக கொண்டு உலகளாவிய நிதி சேவைகள் செய்யும் நிறுவனம். இதன் முக்கிய வணிகம் காப்பீடு. 5 பிப்ரவரி 1890 அன்று பெர்லினில் அலையன்ஸ் காப்பீடு நிறுவனம் உருவாக்கப்பட்டது. அதன் தலைமையகம் 1949ல் முனிக் நகருக்கு மாற்றப்பட்டது.
# எல்ஜி எலெக்ட்ரானிக்ஸ்

**எல்ஜி எலெக்ட்ரானிக்ஸ்** (*LG Electronics*, கொரிய மொழி: LG전자) தென் கொரியாவில் உள்ள சியோல் நகரைத் தலைமையிடமாகக் கொண்ட பன்னாட்டு மின்னணு நிறுவனம். இது உலகம் முழுவதிலும் 119 துணை நிறுவனங்களையும் 82,000 தொழிலாளர்களையும் கொண்ட எல்ஜி குழுமத்தின் ஒரு பகுதி. 2011ம் ஆண்டு தொலைக்காட்சிப் பெட்டிகள் தயாரிப்பில் உலகின் இரண்டாவது மிகப்பெரிய நிறுவனமாக இந்நிறுவனம் இருந்தது. இந்நிறுவனம் 1958 ஆம் ஆண்டு நிறுவப்பட்டது.  
எல்ஜி எலெக்ட்ரானிக்ஸ் தற்போது நான்கு வணிக அலகுகளைக் கொண்டு இயங்குகிறது. இவை வீட்டுப் பொழுதுபோக்கு (Home Entertainment), நகர் தொலைத்தொடர்பு (Mobile Communications), வீட்டுக் கருவிகளும் வளித் தீர்வுகளும் (Home Appliances & Air Solutions), தானுந்துக் கூறுகள் (Vehicle Components) என்பவை ஆகும். எல்ஜி எலெக்ட்ரானிக்ஸ் நிறுவனம் செனித் நிறுவனத்தின் உரிமையாளராக இருப்பதுடன் எல்ஜி டிஸ்பிளே நிறுவனத்தின் 37.9 வீதப் பங்குகளையும் தனது கட்டுப்பாட்டில் வைத்துள்ளது.
# சீமென்ஸ்

**சீமென்ஸ் ஏஜி** (*Siemens*, German pronunciation: [ˈziːməns]) ஒரு ஜெர்மானிய பொறியியல் நிறுவனம். வெர்னர் வோன் சீமன்ஸ் என்பவரால் 12 அக்டோபர் 1847 அன்று நிறுவப்பட்டது. பெர்லின், மியூனிக் மற்றும் எர்லங்கேன் ஆகிய ஊர்களில் இதன் சர்வதேச தலைமையகங்கள் அமைந்துள்ளன. இந்நிறுவனம் மூன்று முக்கிய வர்த்தக பிரிவுகளை கொண்டிருக்கிறது - அவை தொழில்துறை, ஆற்றல், மற்றும் சுகாதாரம். சீமென்ஸ் ஏஜி பிராங்க்ஃபுர்ட் பங்கு சந்தையில் பட்டியலிடப்பட்டுள்ளது, மேலும் மார்ச் 12, 2001 முதல் நியூயார்க் பங்குச் சந்தையிலும் பட்டியலிடப்பட்டுள்ளது.
# தாமரைக்குளம் சீலக்காரியம்மன் கோயில்

தேனி மாவட்டம் பெரியகுளம் அருகிலுள்ள தாமரைக்குளம் எனும் ஊரில் வாணியர் சாதியினருக்கான **சீலக்காரியம்மன் கோயில்** அமைக்கப்பட்டுள்ளது. இந்தக் கோயிலில் சீலக்காரியம்மன் முதன்மை தெய்வமாகவும், பத்ரகாளி, கணபதி, முருகன், பைரவர் போன்ற தெய்வங்களுக்கும் சிலைகள் உள்ளன.
# தாமரைக்குளம் சீலக்காரியம்மன் கோயில்

## வாணியர் குல தெய்வம்

சில நூற்றாண்டுகளுக்கு முன்பு கணவனை இழந்த பெண்கள் இறந்த கணவன் உடன் அழிக்கப்படும் சிதையில் உடன்கட்டை ஏறி உயிர்விடும் வழக்கம் இருந்து வந்தது. இப்படி உடன்கட்டை ஏறிய சில பெண்கள் தெய்வங்களாக இருந்து அந்தக் குடும்பத்தைக் காப்பாற்றுவதாக ஒரு நம்பிக்கை அன்றைய மக்களிடையே இருந்து வந்தது. இப்படி காக்கும் பெண்களாக வழிபடப்பட்டவர்கள் அந்தக் குடும்பத்தினரின் குல தெய்வமாகக் கருதப்பட்டனர். வாணியர் சாதியினரில் அதிகமானவர்கள் இப்படி சீலக்காரியம்மனைக் குல தெய்வமாக வழிபட்டு வருகின்றனர். சில பிரிவினர், பத்திரகாளி, ராக்காச்சி என்ற பெண் தெய்வங்களைக் குல தெய்வமாக ஏற்று வழிபட்டு வருகின்றனர்.
# தாமரைக்குளம் சீலக்காரியம்மன் கோயில்

## சீலக்காரி வரலாறு

தூத்துக்குடி மாவட்டம் திருச்செந்தூர் தேரிக்குடியிருப்பு பகுதியிலிருந்த வாணியர் / நாடார் என்று கருதப்படுகிற குடும்பத்தைச் சேர்ந்த பத்துவயதுக்குட்பட்ட சீலக்காரி எனும் சிறுமி பிற சாதியினரால் இழைக்கப்பட்ட கொடுமைகளைத் தாங்க முடியாது தீக்குளித்தார். இந்தத் தீயில் பெண்ணின் உடல் எரிந்து விட்ட போதும், அவள் அணிந்திருந்த ஆடை, காதணிகள், பூ, வளையல் போன்ற பொருட்கள் எவ்விதச் சேதமுமின்றி இருந்தது. இதைக் கண்ட அவள் குடும்பத்தினர் அந்தப் பொருட்களை மட்டும் எடுத்து ஒரு பெட்டியில் வைத்துக் கொண்டு அந்தச் சிறுமி எரிக்கப்பட்ட இடத்திலிருந்து சிறிது மண்ணையும் எடுத்துக் கொண்டு அந்த ஊரை விட்டு வெளியேறினர். இப்படி வெளியேறிய குடும்பத்தினர் அவளுக்கென்று ஒரு கோயில் கட்டி வழிபடத் தொடங்கினர். இந்தக் கோயில் பகுதியிலிலிருந்து இடம் பெயர்ந்த குடும்பத்தினர் தங்கள் வசிப்பிடங்களில் சீலக்காரிக்கு கோயில் கட்டத் தொடங்கினர். இப்படி சீலக்காரியம்மன் கோயில் பல ஊர்களில் இவர்களின் குல தெய்வக் கோயிலாக இருந்து வருகின்றன. சீலக்காரிக்கென தனியாக சிலை எதுவுமின்றி அவள் இறந்த போது அணிந்திருந்த ஆடை, அணிகலன்களை ஒரு பெட்டியில் வைத்து அடைத்து அதையே தெய்வமாக வழிபட்டு வருகின்றனர்.  
சீலக்காரியம்மனை நாடார் சமூகத்தினர் தங்களுடைய குல தெய்வமாக வழிபடுகின்றனர். சீலக்ககாரியம்மனின் முதன்மை சன்னதி தேரிக்குடியிருப்பில் கற்குவேல் ஐயனார் கோவிலில் உள்ளது. இங்கிருந்து பிடிமண்ணை எடுத்து நாடார் சமூகத்தினர் மங்களம் குரிச்சி (ஏரல் அருகில்), காத்தான்பட்டி(கமுதி அருகில்), சிவகாசி, உவரி, மற்றும் பல் ஊர்களில் கோவில்களை கட்டி வழிபாட்டு வருகின்றனர். நாடார் சமூக மக்களும் சீலக்கரியம்மன் தங்கள் இனத்தில் தோன்றி சிறுமியாக இறந்து தங்கள் குலதேய்வமாக வழிபட்டுவருவதாக வம்சா வழி கதையாக தம் மக்களுக்கு உரைத்து வருகின்றனர்.  
சீலக்காரியம்மனை பிள்ளைமார் சமூகத்தினரும் தம் குலதேய்வமாக பாவித்து வழிபடுகின்றனர். தேரியில் பிள்ளைமார்களே பூசாரிகளாகவும் இருந்து வருகின்றனர்.  
- தேரி என்ற செம்மண் காட்டில் வாழ்ந்த இவர்கள் ஒரே இனமாக வாழ்ந்து பிறகு காலத்தின் கட்டாயத்தால், மாறுதலால் பல இனமாக பிரிந்திருக்கக் கூடும்.
- செய்கின்ற தொழிலே ஒரு காலத்தில் ஜாதியாக உருவானது என்பது குறிப்பிடத்தக்கது.
**- தேரி என்ற இடத்தில் எள், தேங்காயை விட பனைமரங்களும் அதை சார்ந்த தொழில்களும் தான் அபரிதமாக இருந்திருக்கிறது & இருக்கிறது என்பதும் யாவரும் அறிந்த உண்மை**
# தாமரைக்குளம் சீலக்காரியம்மன் கோயில்

## தாமரைக்குளம்

இப்படி இடம் பெயர்ந்து வந்த வாணியர் குடும்பத்தினரில் சின்னத்தம்பி, குப்பையாண்டி எனும் சகோதரர்கள் பெரியகுளம் மற்றும் தாமரைக்குளம் பகுதியில் தனித்தனியாக வசிக்கத் தொடங்கினர். இவர்கள் செக்குகள் மூலம் எண்ணெய் ஆட்டி விற்பனை செய்யும் தொழிலை மேற்கொண்டனர். இவர்களால் தாமரைக்குளம் ஊரில் சீலக்காரியம்மனுக்கு வழிபாடு மட்டும் நடத்தப்பட்டு வந்தது. இவர்கள் குடும்பம் விரிவடைந்த நிலையில் குடும்பத்தினர் தொழில் தேடி தேனி மாவட்டப் பகுதி முழுவதும் பரவலாகச் சென்று விட்டனர். இந்த குடும்பத்தினர் அனைவரையும் ஒருங்கிணைத்து தேனி. எஸ். மாரியப்பன் என்பவர் தற்போது தாமரைக்குளம் பகுதியில் சீலக்காரியம்மன் கோயிலைத் தனது சொந்தச் செலவில் கட்டியிருக்கிறார். இக்கோயில் சீலக்காரியம்மன் சிறுமியாக எரிக்கப்பட்ட நிலையில் அணிந்திருந்த எரியாத ஆடை, அணிகலன்கள் ஒரு பெட்டியில் வைக்கப்பட்டிருக்கின்றன. இதையே சீலக்காரியம்மன் என வழிபடுகின்றனர். கோயிலில் பத்ரகாளியம்மன் சிலைக்கு அருகில் சீலக்காரியம்மன் பெட்டி வைக்கப்பட்டு வழிபாடு செய்யப்பட்டு வருகிறது.
# தாமரைக்குளம் சீலக்காரியம்மன் கோயில்

## தினசரி பூசைகள்

இக்கோயிலில் தற்போது சீலக்காரி அம்மனுக்கும், பிற தெய்வங்களுக்கும் பூசை மற்றும் வழிபாடுகள் தினசரி செய்யப்பட்டு வருகின்றன
# அவிவா

**அவிவா பிஎல்சி** (*Aviva plc*) (, ) இங்கிலாந்தில் உள்ள லண்டனை தலைமையிடமாக கொண்ட உலகக் காப்புறுதி நிறுவனம் ஆகும். இது நிகர காப்பீட்டு சந்தா வருவாய் அடிப்படையில் உலகின் ஆறாவது மிகப்பெரிய காப்பீட்டு நிறுவனமாகும். மேலும் 28 நாடுகளில் 53 மில்லியன் வாடிக்கையாளர்களை கொண்டுள்ளது.
# மணியம் (ஓவியர்)

**மணியம்** என்ற புனைபெயரில் புகழ்பெற்ற **டி. யூ. சுப்பிரமணியம்** (சனவரி 26, 1924 – 1968) ஓர் சிறந்த கதை விளக்கும் ஓவியராக விளங்கினார். கல்கி கிருஷ்ணமூர்த்தியின் பொன்னியின் செல்வன், சிவகாமியின் சபதம் ஆகிய வரலாற்றுப் புதினங்களுக்கு அதன் கதாபாத்திரங்கள் வாசகர்களின் மனதில் நிலைக்குமாறு இதழோவியம் வரைந்து புகழ்பெற்றார்.  
’பொன்னியின் செல்வன்’ நூலின் முன்னுரையில் இராஜாஜி, ஓவியர் மணியத்தின் ஓவியங்கள் நல்லவர்களையும் திருடத் தூண்டும் அளவு சிறப்பாக உள்ளதால், நூல்களை பத்திரமாக பாதுகாக்கும்படி நூலகர்களையும், புத்தகத்தை படித்துவிட்டு திருப்பித் தர வாடகைக்குக் கொடுப்பவர்களுக்கும் நகைச்சுவையாக அறிவுறுத்தும் பெருமை பெற்றவை இவரது ஓவியங்கள்.
# மணியம் (ஓவியர்)

## இவற்றையும் காண்க

- தஞ்சாவூர் ஓவியப் பாணி
- நீர்வர்ணம்
- ஓவியத்தின் வரலாறு
- இந்துக்களின் ஓவியக் கலை மரபு
- சித்தன்னவாசல்
# ஐடிசி லிமிடெட்

**ஐடிசி லிமிடெட்** (*ITC Limited*) இந்தியாவில் கொல்கத்தாவைத் தலைமையிடமாகக் கொண்ட பொதுப் பங்கு நிறுவனமாகும். இந்நிறுவனம் கொல்கத்தாவில் அதன் பதிவு அலுவலகத்தை கொண்டிருக்கிறது. இந்நிறுவனம் இந்தியா முழுவதும் 60 க்கும் மேற்பட்ட இடங்களில் 26,000 க்கும் மேற்பட்ட ஆட்களை பணியமர்த்தியுள்ளது; ஃபோர்ப்ஸ் 2000 பட்டியலிலும் இடம் பெற்றுள்ளது. சிகரெட்டுகள், பயணியர் விடுதிகள், காகிதப் பொருட்கள், அட்டைப்பெட்டிகள், வேளாண் பொருள் ஏற்றுமதி என பல துறை வர்த்தகத்தில் ஈடுபட்டுள்ளது.
# வலையேற்றம்

இணைய பக்கங்களை வலையமைப்பு வழங்கணினி (Server) யில் பதிவேற்றம் செய்வது **வலையேற்றம்** (*Hosting / Web Hosting*) ஆகும். இணைய வழங்கணினியில் பதிவேற்றப்பட்ட பக்கங்களையே பயனாளர்கள் காண இயலும்.  
இணையபக்கங்கள் ஹெச் டி எம் எல் (HTML) போன்ற நிரல் குறையீட்டு மொழிகளால் உருவாக்கப்படுகின்றன. அவை வெறும் எழுத்துநடை கோப்புகளாகும். இக்கோப்புகள் சில் சிறப்புக் குறியீடுகள் (Tag) இணைய உலவிகள் அந்த கோப்பை எவ்வாறு காட்ட வேண்டும் என்பதற்காக அமைந்த குறியீடுகளாகும். உலாவிகள் குறியீடுகளின் படி செயல்பட்டு உரைநடை பகுதியை மட்டும் பயனாளருக்கு காட்டும். இந்த பக்கங்களே இணைய பக்கங்களாகும். அவை வழங்கணினியில் பாதுகாக்கப்படுகிறது.
# ஒருகுடம் தண்ணி ஊத்தி

**ஒருகுடம் தண்ணி ஊத்தி** சிறுவர் சிறுமியர் ஒன்று கூடி, கதைப்பாட்டு சொல்லிக் கொண்டு விளையாடும் நடிப்பு விளையாட்டு.
# ஒருகுடம் தண்ணி ஊத்தி

## விளையாட்டு முறை

இருவர் எதிர் எதிரே நின்று கைகளை உயரத் தூக்கிக் கோர்த்துக் கொண்டு நிற்பர். ஏனையோர் பின்புறம் முன்னுள்ளவரின் இடுப்புத் துணியைப் பிடித்துக் கொண்டு சங்கிலி போல் பின் தொடர்வர். தொடர் தூக்கி நிற்கும் கைகளுக்கிடையில் நுழைந்து 8 போல் சுற்றும். கை தூக்கி நிற்பவர் கூடிப் பாடும் பாடல் முடியும்போது இடையில் வருபவரைத் தம் கைகளைத் தாழ்த்திப் பிடித்துக் கொள்வர்.  
உரையாட்டு நிகழும்.  
பிடித்தவரை விட்டுவிடுவர்.  
**கூட்டுப்பாடல்:**  
:ஒருகுடம் தண்ணி ஊத்தி ஒருபூ பூத்ததாம்,
:இரண்டு குடம் தண்ணி ஊத்தி இரண்டு பூ பூத்ததாம்,
:---
:பத்துக்குடம் தண்ணி ஊத்திப் பத்துப் பூ பூத்ததாம்.  
(இப்போது இடையில் வருவோரைப் பிடித்துக்கொள்வர்)  
**அடுத்து விடுபடும் பாடல்**  
:இம்புட்டுப் பணம் தாரேன் விடுடா துலுக்கா, (சிறிய அளவு கையால் காட்டப்படும்)
:இம்புட்டுப் பணம் தாரேன் விடுடா துலுக்கா, (சற்றுப் பெரிய அளவு கையால் காட்டப்படும்)
:இம்புட்டுப் பணம் தாரேன் விடுடா துலுக்கா, (இன்னும் பெரிய அளவு கையால் காட்டப்படும்)  
அளவு காட்டும் படம் பார்க்க.  
**விடுவித்துக் கொள்ளும் உரையாடல்**  
பிடிபட்டவன் சிறுவனாயிருந்தால்,  
:உன் பெண்டாட்டி பெயர் என்ன என்பர்.
::அங்குள்ள சிறுமியரின் பெயர்களில் ஒன்றைச் சொல்லவேண்டும்.
எல்லாரும் சிரிப்பர். (அகப்பட்டவனை விட்டுவிடுவர்.)  
பிடிபட்டவர் சிறுமியாயிருந்தால்,  
:உன் புருசன் பெயர் என்ன என்பர்.
::அங்குள்ள சிறுவர்களுள் ஒருவன் பெயரைச் சொன்னதும் சிரிப்பர்.  
எல்லாரும் சிரிப்பர். (பிடிபட்டவர் விடுவிக்கப்படுவார்)
# ஆயக்காரன்புலம்

**ஆயக்காரன்புலம்** தமிழ்நாட்டில் நாகப்பட்டினம் மாவட்டத்தில் வேதாரண்யம் வட்டத்திற்குட்பட்ட ஒரு பெரிய வருவாய் கிராமம் ஆகும்.இந்தக் கிராமம் ஆயக்காரன்புலம்-1,2,3,4 சேத்தி என நான்கு ஊராட்சிகளாக செயல்படுகிறது. நான்கு பிரிவிற்கும் நான்கு ஊராட்சி மன்றத் தலைவர்கள் செயல்படுகின்றனர். ஆயக்காரன்புலம் என்ற பெயர் பல நூற்றாண்டுகளுக்கு முன்னர் கம்பரால் பெயர் பெற்றது என்ற வரலாறும் இங்கு பேசப்படுகிறது.
# ஆயக்காரன்புலம்

## பள்ளிகள்

- ஆயக்காரன்புலம்-2 ம் சேத்தியில் ஆண்கள் மட்டுமே பயிலக்கூடிய இரா.நடேசனார் அரசு மேனிலைப் பள்ளி உள்ளது.
- ஆயக்காரன்புலம்-3ம் சேத்தியில் பெண்களுக்கான பள்ளி உள்ளது.
# ஆயக்காரன்புலம்

## மழை மாரியம்மன் கோயில்

ஆயக்காரன்புலம் 1, 2ம் சேத்திக்கு பொதுவாக திங்கள் சந்தையடியில் மழைமாரியம்மன் கோயில் உள்ளது. இக்கோயிலில் ஆடி மாதம் கடைசி வாரம் ஆடித்திருவிழா நடைபெறும். இவ்விழாவிற்கு ஆயக்காரன்புலம் வருவாய் கிராமத்தினர் அனைவரும் சேர்ந்து கொண்டாடுகின்றனர்.
# ஆயக்காரன்புலம்

## கோவிலின் சிறப்புகள்

ஆயக்காரன்புலம் 3ஆம் சேத்தியில் சுயம்பு ஸ்ரீகலிதீா்த்த அய்யனாா் கோவில் உள்ளது.இக்கோவிலில் பக்தா்கள் பிராத்தனை செய்தால் அனைத்தும் நடக்கும் என்பது மக்ளின் நம்பிக்கை அனைத்து மதத்தினரும் வந்து செல்கின்றனா்.இங்கு பக்தா்கள் இரவில் தங்கி அய்யனை வழிபட்டும் தங்குவதற்கும் வசதிகள் செய்யப்பட்டுள்ளன.  
**நாடகக்கலை**
தமிழகத்தில் அழிந்து வரும் கலையான மேடை நாடகம் இன்றும் இந்த கோவிலில் நடைபெற்ற வண்ணம் உள்ளது
# கபில மார்புப் பூங்குயில்

**கபில மார்புப் பூங்குயில்** (***Phaenicophaeus curvirostris***) என்பது குயில் குடும்பத்தில் பூங்குயில் பேரினத்தில் உள்ள ஒரு பறவையாகும். தென்கிழக்காசியாவில் மியான்மர் முதல் கீழைச் சாவகம், பிலிப்பைன்சு மற்றும் போர்னியோ வரையிலான பகுதிகளில் பரவிக் காணப்படும் இப்பறவையினம், 49 செமீ (19 அங்குலம்) வரை வளரக்கூடியது. இதன் மேற்பகுதி சாம்பல் மற்றும் கடும் பச்சை நிறமாகவும் கீழ்ப் பகுதி செங்கபில நிறமாகவும் இருப்பதுடன் வெளிறிய மஞ்சள் நிறத்திலான அதன் சொண்டு சற்றுப் பெரிதாகவும் மேற்பகுதி கீழ் நோக்கி வளைந்தும் இருக்கும். இப்பறவைகளின் இறகுகளின் நிறங்களின் அடிப்படையில் ஆண், பெண் இரண்டும் ஒரே மாதிரியாகக் காணப்படும். ஏராளமான ஏனைய குயிலினங்களைப் போலன்றி, கபில மார்புப் பூங்குயில்கள் தம் கூடுகளைத் தாமே கட்டுவதுடன் தம் குஞ்சுகளையும் பராமரிக்கும் தன்மையும் உடையனவாகும்.
# கபில மார்புப் பூங்குயில்

## துணையினங்கள்

கபில மார்புப் பூங்குயில்களில் ஆறு துணையினங்கள் இருப்பதாகக் கருதப்படுகின்றது. அவை:
- *P. c. singularis*: தென் மியன்மார், தாய்லாந்து முதல் மலாயாத் தீபகற்பம், சுமாத்திரா மற்றும் அனம்பாஸ் தீவுத் தொகுதி என்பவற்றில் காணப்படுகின்றது.
- *P. c. oeneicaudus*: மேலைச் சுமத்திரா தீவு மற்றும் அண்டிய தீவுகளில் காணப்படுகின்றது.
- *P. c. curvirostris*: நடு மற்றும் மேலைச் சாவகத்தில் காணப்படுகின்றது.
- *P. c. deningeri*: கீழைச் சாவகம் மற்றும் பாலியில் காணப்படுகின்றது.
- *P. c. microrhinus*: பங்கா தீவு மற்றும் போர்னியோ தீவு என்பவற்றில் காணப்படுகின்றது.
- *P. c. harringtoni*: பிலிப்பீன்சின் பலாவான் தீவு, பலாபாச்சு தீவு, சலாமியான் தீவுகள் மற்றும் துமாரான் ஆகிய இடங்களிற் காணப்படுகின்றது.
# கபில மார்புப் பூங்குயில்

## தோற்றம்

42-49 செமீ (17-19 அங்குலம்) வரை வளர்ச்சியடையத் தக்கதான கபில மார்புப் பூங்குயில் பெரிய, வளைந்த, வெளிர் மஞ்சள் நிறத்திலான மேற் சொண்டையும் நிறங் கடுமையான அல்லது சிவந்த அல்லது கறுத்த கீழ்ச் சொண்டையும் கொண்டிருக்கும். இதன் கண்களைச் சுற்றித் தனிச் சிவப்பிலான அடையாளமொன்று காணப்படுவதுடன், தலை சாம்பல் நிறத்தில் இருக்கும். இதன் சிறகுகள் கடும் பச்சை நிறத்திலிருந்த போதிலும் முதுமையடையும் போது நிறம் மங்கி, சற்று நீல நிறமாக மாறும். மார்புப் பகுதியும் கால்களுக்கு இடைப்பட்ட பகுதியும் செங்கபில நிறமாக இருப்பதுடன், கால்கள் கடும் சாம்பல் நிறத்தைக் கொண்டிருக்கும். இப்பறவைகளின் இறகுகளின் நிறங்கள் ஆண், பெண் பறவைகளுக்குப் பொதுவாக இருப்பினும், ஆண் பறவையின் கண் புரை வெளிர் நீலமாகவும் பெண் பறவையின் கண் புரை மஞ்சளாகவும் காணப்படும்.
# கபில மார்புப் பூங்குயில்

## பரம்பலும் வாழிடமும்

கபில மார்புப் பூங்குயில்கள் புரூணை, இந்தோனேசியா, மலேசியா, மியான்மர், மேலைப் பிலிப்பீன்சு, தென் தாய்லாந்து, சிங்கப்பூர் மற்றும் மியான்மர் ஆகிய நாடுகளிற் காணப்படுகின்றன.  
இப்பறவைகளின் இயற்கை வாழிடங்கள் துணை அயன மண்டல மற்றும் அயன மண்டல ஈரலிப்பான தாழ்நிலக் காடுகளும் துணை அயன மண்டல மற்றும் அயன மண்டலக் கண்டற் காடுகளுமாகும். இவை பொதுவாக மரங்களின் அடர்ந்த இலைகளுக்கிடையிலேயே வசிக்கும். இந்நாட்களில் இப்பறவைகளின் வாழிடங்களான காடுகள் பெரிதும் அழிக்கப்படுகின்றன.
# கபில மார்புப் பூங்குயில்

## உணவுப் பழக்கம்

இப்பறவையினம் சிறிய பல்லி, தவளை, பறவைக் குஞ்சுகள் போன்ற சிறு முண்ணானிகளையும் மயிர்க்கொட்டிகள், வெட்டுக்கிளி, கரப்பான் பூச்சி, வண்டு போன்ற பூச்சிகளையும், சிலந்தி, சிறு நண்டு போன்றவற்றையும் உணவாகக் கொள்ளும்.
# கபில மார்புப் பூங்குயில்

## இனப் பெருக்கம்

ஏனைய குயிலினங்களில் ஏராளமானவற்றைப் போலன்றி, கபில மார்புப் பூங்குயில்கள் தம் கூடுகளை அமைத்துக் கொள்வதுடன் தம் குஞ்சுகளையும் தாமே வளர்க்கும். இவற்றின் இனப்பெருக்க காலம் இடத்துக்கிடம் வேறுபடும். இது போர்னியோவில் ஆகஸ்ட் முதல் திசம்பர் வரையிலும் ஏனைய தென்கிழக்காசியப் பகுதிகளில் ஜனவரி, செப்டெம்பர் என வேறுபடுவதாகவும் இருக்கும். இவ்வினத்தின் ஆணும் பெண்ணும் கலவியில் ஈடுபடும் காலத்தில் சிறு மரக் கிளைகளையும் குச்சிகளையும் கொண்டு கிட்டத்தட்ட 35 செமீ (14 அங்குலம்) விட்டம் கொண்ட கூட்டை அமைக்கும். கூட்டின் உட்பகுதியில் இலைகளை அடுக்கி கோப்பை போல ஆக்கும். 34 x 28 மிமீ அளவான இரண்டு அல்லது மூன்று வெண்ணிற முட்டைகளை இடும். ஆண், பெண் இரண்டும் சேர்ந்து முட்டைகளை அடைகாக்கும். முட்டைகள் பொரிப்பதற்கு கிட்டத்தட்ட 13 நாட்கள் எடுக்கும். இளம் குஞ்சுகள் 11 நாட்கள் வரை கூட்டிலேயே இருக்கும். இக்காலப் பகுதியில் பெற்றோரான ஆண், பெண் இரண்டும் சேர்ந்து குஞ்சுகளுக்கு இரையூட்டும்.
# பீட்டா-லாக்டமேசு

**பீட்டா-லாக்டமேசு** (*Beta-lactamase*) என்பவை சில பாக்டீரியங்களால் சுரக்கப்படும் நொதிகள் ஆகும். இந்த நொதிகள் பீட்டா லாக்டம் வகை நுண்ணுயிர்க்கொல்லி மருந்துகளில் உள்ள பீட்டா லாக்டம் வளையத்தை உடைக்கின்றன. எனவே இவை பாக்டீரியாவின் நோய்த்தொற்றுத் திறனை அதிகரிக்கின்றன.  
கிராம் சாயம் ஏற்கும் மற்றும் ஏற்கா பாக்டீரியங்கள் இரண்டிலும் பீட்டா லாக்டமேசு நொதிகள் காணப்படுகின்றன. பீட்டா லாக்டமேசு தடுப்பி மூலம் இந்த பீட்டா லாக்டமேசு நொதிகளைத் தடுக்க முடியும்.
# பூங்குயில்

**பூங்குயில்கள்** (Phaenicophaeus) எனப்படுபவை குயிற் குடும்பத்தில் உள்ள *பெனிகோபேயசு* பேரினத்தைச் சேர்ந்த பெரிய பறவைகளாகும். இவை ஆசியாவின் அயன மண்டலப் பகுதிகளிலேயே காணப்படுகின்றன. பூங்குயிற் பேரினத்துக்கான உயிரியற் பெயர் பண்டைய கிரேக்க மொழிச் சொல்லான *பெனிகோபேயசு *, அதாவது *கடுஞ் சிவப்புக் கண்கள்* என்பதிலிருந்து பெறப்பட்டது. இப்பெயர் செம்முகப் பூங்குயிலின் உருவத்திலிருந்தே பெறப்பட்டுள்ளது.
# பூங்குயில்

## பூங்குயிலினங்கள்

பெயரீட்டு வரிசையின் அடிப்படையிற் பூங்குயிலினங்கள் பின்வருமாறு:  
| படம் | விலங்கியல் பெயர் | பொது பெயர் | பரவல் |
| --- | --- | --- | --- |
| *பெனிகோபேயசு டயர்டி* | கருவயிற்றுப் பூங்குயில் | புருனே, இந்தோனேசியா, மலேசியா, மியான்மர், சிங்கப்பூர், தாய்லாந்து. |  |
| *பெனிகோபேயசு சுமட்ரானசு* | கபில வயிற்றுப் பூங்குயில் | புருனே, இந்தோனேசியா, மலேசியா, மியான்மர், சிங்கப்பூர், தாய்லாந்து. |  |
| *பெனிகோபேயசு விரிதிரோசுட்ரிசு* | நீல முகப் பூங்குயில் | தீபகற்ப இந்தியா மற்றும் இலங்கை |  |
| *பெனிகோபேயசு ட்ரிசுடிசு* | பசுஞ் சொண்டுப் பூங்குயில் | இந்தியத் துணைக்கண்டம் மற்றும் தென்கிழக்கு ஆசியா |  |
| *பெனிகோபேயசு கர்விரோசுட்ரிசு* | கபில மார்புப் பூங்குயில் | தென்கிழக்கு ஆசியா மியான்மரில் இருந்து கிழக்கு ஜாவா, பிலிப்பீன்சு மற்றும் போர்னியோ வரை |  |
| *பெனிகோபேயசு பைரோசிபாலசு* | செம்முகப் பூங்குயில் | இலங்கை |  |
| *பெனிகோபேயசு லெசுச்சென்னாலுடீ* | சிறுகீற்றுப் பூங்குயில் | இந்தியத் துணைக்கண்டம் | } |  
தீங்குயில் (*Rhinortha*) என்பது தனிவகை தீங்குயிலினம் என்னும் வகையைச் சேர்ந்ததெனினும், பூங்குயில்களுடன் உள்ள மிக நெருங்கிய தொடர்பு கொண்டதாக நெடுங்காலமாகக் கருதப்பட்டதன் காரணமாக முன்னர் ***செம்பகப் பூங்குயில்*** (*"P." chlorophaeus*) எனப் பெயரிடப்பட்டிருந்தது. எனினும், அது பூங்குயில்களிலிருந்து மிகவும் வேறுபட்ட தனியினமாகும்.
# இன்றியமையா மருந்துகள்

உலக சுகாதார நிறுவனத்தின் வரையறைப்படி **இன்றியமையா மருந்துகள்** *(essential drug)* என்பவை ஒரு நாட்டில் உள்ள பெரும்பாலான மக்களின் உடல்நலத் தேவைகளைப் பூர்த்தி செய்யும் பொருட்டு எல்லா வேளைகளிலும் போதுமான அளவு கையிருப்பில் மக்கள் வாங்கக் கூடிய விலையில் கிடைக்கும் மருந்துகள் ஆகும்.  
இன்றியமையா மருந்துகளின் பட்டியல் உலக சுகாதார நிறுவனத்தால் வெளியிடப்படும். ஒவ்வொரு நாடும் தங்கள் தேவைகளுக்கேற்ப அந்தப் பட்டியலை மாற்றிக் கொள்ளும். ஒவ்வொரு நாட்டிலும் இந்த இன்றியமையாத மருந்துகளின் பட்டியல் மாறுபடும். ஏனெனில் ஒவ்வொரு நாட்டிலும் நோய்களின் பரவல் வேறுபடுகிறது.  
இன்றியமையா மருந்து எனும் கோட்பாடு அல்மா ஆட்டா பிரகடனத்தின் பத்து பாகங்களுள் ஒன்றாக வெளியிடப்பட்டிருந்தது.
# கள்ளிக்குயில்

**கள்ளிக் குயில்** (*Phaenicophaeus leschenaultii*), என்பது குயிற் குடும்பத்தில் பூங்குயில் பேரினத்தில் உள்ள ஒரு பறவையினமாகும். இது இந்தியத் துணைக்கண்டத்தைச் சேர்ந்தது.
# கள்ளிக்குயில்

## பரவல்

கள்ளிக்குயில்கள் இந்தியத் துணைக்கண்டத்தின் இமயம் சார்ந்த பகுதிகளிலும், ராஜஸ்தான், பாக்கித்தானின் சில பகுதிகளிலும் வங்காளதேசம், இலங்கை ஆகிய நாடுகளிலும் காணப்படுகின்றன. இவற்றின் நிற வேறுபாடுகள் காரணமாக மூன்று வெவ்வேறு இனங்களாகச் சிலவேளைகளில் வரையறுக்கப்படுவதுண்டு.
# கள்ளிக்குயில்

## தோற்றம்

, ராஜஸ்தான், பரத்பூர் நகரில்.]]
, ராஜஸ்தான், பரத்பூர் நகரில்.]]
இவை 42 செமீ வரை வளரக்கூடிய பெரிய பறவையினமாகும். இப்பறவையினம் பொதுவாக மண்ணிறம் அல்லது செம்மண்ணிறம் கொண்டதாகக் காணப்படும். நிறை கூடியதாயும் நீண்டும் காணப்படும் இப்பறவையினத்தின் வால் நுனியில் வெண்ணிறமான பக்கக் கோட்டமைப்பில் அமைந்த இறகுகளைக் கொண்டிருக்கும். இது செம்பகங்களை ஒத்துக் காணப்படும். இதன் சொண்டு கீழ் நோக்கி வளைந்தும் பிரகாசமான சிவப்பு அல்லது மஞ்சள் நிறம் கொண்டு காணப்படும். இவற்றின் ஆண், பெண் பறவைகள் நிறத்தினடிப்படையில் ஒரே மாதிரியாகக் காணப்பட்டாலும் குஞ்சுகள் நிறம் மங்கியனவாக இருக்கும். இதன் ஒலி "பிசுக்...பிசுக்" என்பது போலிருக்கும். சில வேளைகளில் "ப்..தங்" என்பது போன்ற ஒலியையும் ஏற்படுத்தும்.
# கள்ளிக்குயில்

## வாழிடமும் உணவுப் பழக்கமும்

சிறுகீற்றுப் பூங்குயில்கள் பொதுவாக பெரு நிலப் பகுதியில், திறந்தவெளிப் புதர்கள், முட்காடுகள், சிறு காடுகள் போன்றவற்றிலேயே காணப்படும். இவை தனித்தோ, இணையாகவோ காணப்படலாம். இவை பூச்சிகள், பல்லிகள், சிறு பழங்கள் போன்றவற்றை உணவுக்காகப் பெறத் தக்க வகையில் இவற்றில் உடலமைப்பு வளைந்து காணப்படும். இப்பறவைகள் புதர்களுக்கிடையே கீரிப்பிள்ளை போன்று மிக வேகமாக ஓடக்கூடியனவாகும். மிகக் குறைவாகவே பறக்கக்கூடிய இப்பறவைகள் கிளைக்குக் கிளை தாவி மரங்களில் மிக வேகமாக ஏறக்கூடியனவாகும். (*Glaucidium radiatum*)  
இவை பூச்சிகளையும், மயிர்க்கொட்டிகளையும், சிறு முன்னானிகளையுமே உணவாகக் கொண்டபோதிலும் சிறு பழங்களையும் சில வேளைகளில் உண்பதுண்டு.
# கள்ளிக்குயில்

## இனப்பெருக்கம்

சிறுகீற்றுப் பூங்குயில் ஏனைய பூங்குயில்களைப் போன்றே ஒட்டுண்ணியல்லாததாகும். இதன் பொதுவான இனப்பெருக்க காலம் மார்ச்சு முதல் ஓகத்து வரையிலுமாயினும், இது வாழும் இடத்துக்கேற்ப சற்று வேறுபடும். முட்தாவரங்களில் 2 முதல் 7 மீற்றர் வரையான உயரத்தில் இது பசிய இலைகளைக் கொண்டு கூடுகளை அமைத்துக்கொள்ளும். ஒரு முறைக்கு இரண்டு அல்லது மூன்று முட்டைகளை இடும். முட்டைகள் வெண்கட்டி போன்ற நிறத்திற் காணப்படும்.
# ஒலிம்பஸ் கார்ப்பரேஷன்

**ஒலிம்பஸ் கார்ப்பரேஷன்** (*Olympus Corporation*, オリンパス株式会社) ஒளியியல் மற்றும் தோற்றுரு வரைவியல் பொருட்கள் உற்பத்தி செய்யும் ஒரு ஜப்பானிய நிறுவனம். ஒலிம்பஸ் 12 அக்டோபர் 1919ம் ஆண்டு நுண்ணோக்கி மற்றும் வெப்பநிலைமானிகள் தயாரிக்கும் நிறுவனமாக உருவாக்கப்பட்டது.
# ஒலிம்பஸ் கார்ப்பரேஷன்

## தயாரிப்புகள்

### கேமராக்கள் மற்றும் ஆடியோ

1936 இல், ஒலிம்பஸ் அதன் முதல் கேமரா அறிமுகப்படுத்தியது. ஒலிம்பஸ் முதல் புதுமையான கேமரா தொடர் 1959 ஆம் ஆண்டு அறிமுகப்படுத்தப்பட்டது
# ஒலிம்பஸ் கார்ப்பரேஷன்

## தயாரிப்புகள்

### மருத்துவம் மற்றும் அறுவை சிகிச்சை

ஒலிம்பஸ் எண்டோஸ்கோபிக், அல்ட்ராசவுண்ட் மற்றும் நுண்ணோக்கிகள் தயாரிக்கிறது. ஒலிம்பஸ் உற்பத்தி செய்ய முதல் நுண்ணோக்கி ஆசாஹி என்று அழைக்கப்பட்டது
# புதுவை இரத்தினதுரை

**புதுவை இரத்தினதுரை** என அழைக்கப்படும் **வரதலிங்கம் இரத்தினதுரை** (பிறப்பு: திசம்பர் 3, 1948) ஈழத்துக் கவிஞரும், பாடலாசிரியரும், சிற்பக் கலைஞரும் ஆவார். இவர் தமிழீழ விடுதலைப் புலிகளின் கலை, பண்பாட்டுப் பிரிவின் பொறுப்பாளராகப் பணியாற்றியவர். இவர் ஏராளமான தமிழ்த் தேசியப் புரட்சிப் பாடல்களை எழுதியுள்ளார். 2009 மே மாதத்தில் ஈழப் போர் முடிவுக்கு வந்த காலத்தில் காணாமல் போனார்.  
இவர் இலங்கையின் வடக்குப் பகுதி விடுதலைப் புலிகளின் நிர்வாகத்தில் இருந்த போது, தமிழீழ கலை மற்றும் பண்பாட்டுக் கழகத்தின் பொறுப்பாளராக இருந்தார். 2016 மே 21 இல், தமிழ் கார்டியன், அவர் கடைசியாக 2009 மே 18 அன்று முள்ளிவாய்க்காலில் இலங்கை இராணுவத்தின் காவலில் காணப்பட்டதாக செய்தி வெளியிட்டது. 2012 இல், சிங்கள திவயின நாளிதழ், இதனை உறுதிப்படுத்தி செய்தி வெளியிட்டிருந்தது.
# புதுவை இரத்தினதுரை

## கலையுலகில்

இவர் தனது 14வது வயதிலேயே கவிதைகளை எழுதத் தொடங்கி விட்டார். இவர் **வியாசன்**, **மாலிகா** என்ற புனைபெயர்களிலும் பல கவிதைகள் எழுதியுள்ளார். 2004 வரை இவர் ஏறக்குறைய 600 பாடல்கள் வரையில் எழுதியுள்ளார். இவர் எழுதிய *இந்த மண் எங்களின் சொந்த மண்* பலரது வரவேற்பையும் பெற்ற உணர்வுபூர்வமான பாடல் ஆகும். இவர் எழுதிய *பிட்டுக்கு மண் சுமந்த பெருமானார்* என்ற ஆன்மிகப் பாடலை இலங்கை இராணுவ 2014 செப்டம்பரில் ஒலிபரப்புவதற்குத் தடை செய்தது.
# புதுவை இரத்தினதுரை

## வெளிவந்த கவிதைத் தொகுப்புகள்

- வானம் சிவக்கிறது (1970)
- இரத்த புஷ்பங்கள்(1980)
- ஒரு தோழனின் காதற் கடிதம்
- நினைவழியா நாட்கள்
- உலைக்களம்
- பூவரசம் வேலியும் புலுனிக் குஞ்சுகளும்
# புதுவை இரத்தினதுரை

## வெளிவந்த ஒலிநாடக்கள்

### ஒலிநாடாக் கவிதைகள்

- களத்தில் மலர்ந்தவை (01.02.1989)
# புதுவை இரத்தினதுரை

## வெளிவந்த ஒலிநாடக்கள்

### எழுச்சிப் பாடல் ஒலிநாடாக்கள்

- களத்தில் கேட்கும் கானங்கள்
- கரும்புலிகள்
- முல்லைப்போர்
- ஊர்க்குயில்
- ஆனையிறவு
- கரும்புலிகள் II
# புதுவை இரத்தினதுரை

## வெளிவந்த ஒலிநாடக்கள்

### பக்திப் பாடல் ஒலிநாடாக்கள்

- நல்லை முருகன் பாடல்கள்
- திசையெங்கும் இசைவெள்ளம்
- கார்த்திகை வாசம்
- துயர் வெல்லும் துணை  
இவற்றுள் சில.
# ஒருபத்தி இருபத்தி (விளையாட்டு)

**ஒருபத்தி இருபத்தி** சிறுமியரின் ஒரு உரைப்பாட்டு விளையாட்டு.  
சிறுமியர் தம் கைகளில் ஒன்றைத் தலையில் வைத்துக்கொண்டு வட்டமாக உட்காருவர். நடுவில் நிற்கும் மேலாள் ஒருத்தி ஒவ்வொருவர் தலையிலும் கையை வைத்துப் பாடிக்கொண்டே வருவாள். பாட்டு முடியும்போது யார் தலையில் கை வைக்கிறாளோ அவர் தன் தலையிலிருக்கும் கையை எடுத்துக்கொள்ளலாம்.  
அவரைப் பூனைக்குட்டி என்று வைத்து மீண்டும் உரையாட்டுப்பாடல் தொடரும்.  
தலையில் கை வைக்கும் பாடல்  
ஒரு பெண்ணின் தலையில் கை வைத்து அவரோடு நிகழும் உரையாடல்
:உன் அப்பன் பேரு என்ன
:முருக்கந்தண்டு (சேர்ந்திசை விடை)
ஒவ்வொருவர் தலையாகத் தொட்டுகொண்டு பாடல்
:முருக்கந்தண்டு தின்றவரே,
:முள்ளிச்சாறு குடித்தவரே,
:தார் தார் வாழைக்காய்,
:தமுரு குத்தி வாழைக்காய்,
:பூப்பூ மண்டலம்,
:பூமாதேவி கை எடு.
கையை எடுத்துக்கொண்டு பூனை ஆவார்.  
மீண்டும் உரையாடல்
:ஏ முதல் பூனைக்குட்டி,
:ஓய்
:மாரியம்மன் கோயிலுக்கு நெல்லுக் குத்த வாரியா
:என் பிள்ளை அழுவுது
:உன் அம்மாகிட்டே கொடுத்துவிட்டு வா
:போமாடங்குது
:பாட்டிகிட்டே
:போமாட்டேங்குது
:அப்பாகிட்டே
:போவுது
:கொடுத்துட்டு வா. எத்தனை எட்டிலே வாரே
:10 எட்டிலே
அத்தனை எட்டிலே செல்லவேண்டும்.  
15 எட்டிலே என்றால் அத்தனை எட்டிலே செல்லவேண்டும். (எட்டு = தப்படி)
# ஒருபத்தி இருபத்தி (விளையாட்டு)

## மேலும பார்க்க

- தமிழர் விளையாட்டுகள் (அண்மைய காலம்)
# மனையியல்

**மனையியல்** அல்லது **மனை அறிவியல்** என்பது வீடு, குடும்பம், வாழ்வியல் தொடர்பான பல்வேறு கூறுகளுக்கான ஒரு கல்வித் துறை ஆகும். இது சமூக மற்றும் பெளதீக அறிவியல்களில் இருந்து பல்வேறு விடயங்களை உள்ளடக்கியது. மேற்குநாடுகளில் இது வீட்டுப் பொருளியல் (home economics) அல்லது family and consumer science (வீட்டு மற்றும் நுகர்வு அறிவியல்) அல்லத வீட்டுச் சூழலியல் (home ecology) என்றும் அறியப்படுகிறது.
# மனையியல்

## வரலாறு

நெடுங்காலமாக உயர் கல்வி ஆண்களுக்கு மட்டுமானதாக மட்டும் இருந்து வந்தது. இந்த நிலை 1850 களின் பின்பு ஐக்கிய அமெரிக்காவில் உருவாக்கப்பட்ட நில-அன்பளிப்பு பல்கலைக்கழகங்களால் (Land-grant university) மாற்றப்பட்டது. இந்தப் பல்கலைக்கழகங்கள் மரபுவழியில் அளிக்கப்பட்டு வந்த லிபிரல் ஆட்சு (liberal arts) கல்வித்துறைகளைத் தாண்டி வேளாண்மை, அறிவியல், பொறியியல், படைத்துறையியல் ஆகிய தொழில்சார், திறன்சார் துறைகளில் (hands on and skill based practices) உயர் கல்வி வழங்கின. இவை பெண்கள் கல்விபெறவும் வாய்ப்புக்களைக் கொடுத்தன. இந்தப் பல்கலைக்கழகங்களில் பெண்களுக்கு கைத்தொழிற்கலைகளை, திறன்களைக் கற்பிக்கவென உருவாக்கப்பட்ட துறையே மனையியல் துறை ஆகும். இந்தத் துறை வீட்டையும் குடும்பத்தையும் மேலாண்மை செய்ய அறிவியல் நோக்கிலான கல்வியை வழங்குவதை நோக்கக் கொண்டு தொடங்கப்பட்டது. பிற்காலத்தில் இது ஆண், பெண் இருபாலருக்குமான அடித்தள அறிவுகளையும் திறன்களையும் கொண்ட ஒரு கல்வித்துறையாக மாற்றம்பெற்றது.  
இந்தியாவில் 1920 களுக்குப் பின்னரே மனையியல் அறிமுகப்படுத்தப்பட்டது. 1938 ஆம் ஆண்டு செனைப் பல்கலைக்கழத்தில் மனை அறிவியல் இளநிலைப் பட்டப் படிப்பாக அறிமுகப்படுத்தப்பட்டது. இராஜம்மாள். பி. தேவதாஸ் அவர்களின் முயற்சியால் பள்ளியில் இருந்து பல்கலைக்கழகம் வரை பல உட்பிரிவுகளுடான ஒரு துறையாக விரிவுபெற்றது. இன்று தமிழ்நாட்டுக் கல்வித்திட்டத்தின் ஒரு முக்கிய பாடமாக மனை அறிவியல் அமைகிறது.
# மனையியல்

## உற்பத்திக்கான தளமாக வீடு

வீட்டுத் தோட்டம், கோழி,ஆடு,மாடு வளர்த்தல், சமைத்தல், தைத்தல், தோய்த்தல், பின்னுதல், வீடு திருத்தல், கைத்தொழில்கள், குழந்தை வளர்ப்பு/பராமரிப்பு, குழந்தைகள் கல்வி, போக்குவரத்துச் சேவைகள் என பல உற்பத்திச் செயற்பாடுகள் வீடு சார்ந்தே நடைபெற்றன, நடைபெறுகின்றன. இதனை முறைப்படி ஆயும் ஒரு துறையாக உருவாகியதே மனைப் பொருளியல் துறை. ஒரு வீட்டை, குடும்பத்தை சிறப்பாக மேலாண்மை செய்ய பல்வேறு அறிவுகள் தேவைப்படுகிறன. அவ்வாறான முதலுதவி, ஊட்டச்சத்து, சுகாதாரம் (hygiene), நிதி மேலாண்மை போன்ற பல்வேறு உட்பிரிவுகளைச் சேர்த்து இது விரிவானது.  
பல்வேறு சமூக சூழலியல் தாக்கங்களும் வீடு சார்ந்தே அமைகின்றன. எ.கா ஒரு கனடிய வீடு 4000 இராத்தல்கள் கழிவுகளை உற்பத்தி செய்கிறது. கூட்டுக் குடும்பங்களைக் கொண்ட வீடுகள், தனிக் குடும்ப வீடுகளாகவும், மேற்குநாடுகளில் தனிநபர் வீடுகளாகவும் மாறி உள்ளன. இத்தகைய மாற்றங்களிலும் மனையியல் துறை அக்கறை கொண்டுள்ளது.  
அண்மைக் காலமாக வீடுசார் உற்பத்தி குறைந்துள்ளது. பல தரப்பட்ட தேவைகளுக்கும் வெளிச் சந்தையை அல்லது நுகர்வை தங்கி இருக்கும் போக்கு அதிகரித்துள்ளது. இது மனையியல் துறையைப் பெருமளவில் பாதித்துள்ளது. குறிப்பாக உணவு உற்பத்தி, சமைத்தல், தைத்தல், கைத்தொழில்கள் போன்ற அடிப்படை திறன்கள் அடிப்படையிலான கல்வியில் இருந்து நுகர்வுக்கு உதவும் வகையிலான கல்விக்கு இது பல இடங்களில் நகர்ந்துள்ளது.
# மனையியல்

## உள்ளடக்கம்

- உறவுகள்
::* மனித உறவுத் திறமைகள் / interpersonal skills
- குடும்ப மேலாண்மை
- உணவு
::* உற்பத்தி
::* சமைத்தல்
::* பாதுகாத்தல்
::* ஊட்டச்சத்து
- உடை
::* துணி
::* தைத்தல்
::* தோய்த்தல்
- வீடு
::* பராமரித்தல்
::* துப்பரவாக்கல்
::* திருத்தல்
::* உட்புற வடிவமைப்பு/அழகியல்
- தொழிற்கலைகள்
::* பின்னல்
::* மரவேலை
::* soap making
- பொருளாதாரம்/நிதி மேலாண்மை
::* வரவு செலவு
::* கைத்தொழில்
::* நுகர்வோர் உரிமைகள்
- நலம்
::* முதலுதவி
::* உடல் தூய்மை
::* பாலியல் கல்வி
- போக்குவரத்து
::* வண்டி திருத்தல்
# மண்ணியல்

**மண்ணியல்** (*soil science*) என்பது மண் பற்றி ஆயும் கல்வித் துறை ஆகும். இது மண் எப்படி உருவாகிறது, மண்ணின் தன்மைகள், மண்ணை வகைப்படுத்தல், மண்ணை மேலாண்மை உட்பட புவியின் மேற்பரப்பில் இயற்கை வளமாக உள்ள மண்ணைப் பற்றிய ஆய்வு ஆகும். உழவர்கள், பொறியியலாளர்கள், நிலவியலாளர்கள், சூழலியலாளர்கள், உயிரியலாளர்கள் எனப் பல வகைப்பட்டவர்கள் இத் துறையைப் பயன்படுத்துகிறார்கள்.
# புவி அறிவியல்

**புவி அறிவியல்** *(Earth science)* என்பது புவி தொடர்பான பல கல்வித் துறைகளைக் குறிக்கப் பயன்படும் ஒரு சொல் ஆகும். இன்றுவரை உலகில் மட்டுமே உயிர்கள் வாழ்வதாக நாம் அறிந்திருப்பதாலும், புவி மனித வாழ்விற்கு இன்றியமையாத இடம் என்பதாலும் புவி அறிவியல் சிறப்பாக கவனப்படுத்தப்பட்டு ஆராயப்படுகிறது.
# புவி அறிவியல்

## துணைத் துறைகள்

- நிலவியல்
- பெளதிக நிலவியல்
- கட்டமைப்பு நிலவியல்
- கனிமவியல்
- பாறையியல்
- தொல்லுயிரியல்
- பாறைப்படிவியல்
- வரலாற்று நிலவியல்
- புவிப் பெளதிகவியல்
- புவிவேதியியல்
- கடலியல்/நீரியல்
- பனியாற்றியல்
- வளிமண்டல அறிவியல்
- புவிப்புறவியல்
# நிலச் சருகுமான்

**நிலச் சருகுமான்** என்பது சருகுமான் குடும்பத்தைச் சேர்ந்த இரட்டைப்படைக் குளம்பிகளான விலங்குப் பேரினமொன்றாகும். இவை இந்தியா, இலங்கை போன்ற நாடுகளிலும் சிலவேளைகளில் நேபாளத்திலும் காணப்படும். ஆசியாவிலுள்ள ஏனைய சருகுமான் பேரினத்தின் விலங்குகளைப் போலன்றி, இப்பேரினத்தின் விலங்கினங்கள் தம் உடலில் மங்கிய நிறமுள்ள புள்ளிகள் அல்லது கோடுகளைக் கொண்டிருக்கும்.  
*நிலச் சருகுமான்* பேரினத்தின் விலங்குகள் தனியொரு இனத்தினவாகவே பன்னெடுங்காலமாகக் கருதப்பட்டன. எனினும், 2005 ஆம் ஆண்டு இவ்விலங்குகள் மூன்று வேறுபட்ட விலங்கினங்களைச் சேர்ந்தவை என வரையறுக்கப்பட்டது. அவை:  
- இந்திய புள்ளிச் சருகுமான் (*Moschiola indica*)
- வெண் புள்ளிச் சருகுமான் (*Moschiola meminna*)
- மஞ்சட் கோட்டுச் சருகுமான் (*Moschiola kathygre*)
# வீ. தோ. பொ. த. ஆறுமுகபிள்ளை

**வீ. தோ. பொ. த. ஆறுமுகபிள்ளை** (1822-1908) இலங்கை, மட்டக்களப்பு, துறைநீலாவணையைச் சேர்ந்த பல்கலை அறிஞர். இவர் எழுத்தாளர்களான எஸ். முத்துக்குமாரன், சைவப்புலவர் எஸ். தில்லைநாதன் என்பவர்களது பூட்டன் ஆவார்.
# வீ. தோ. பொ. த. ஆறுமுகபிள்ளை

## வாழ்க்கைக் குறிப்பு

இவர் 1822 இல் துறைநீலாவணைப் பிரதேசத்தில் சாஸ்திரி வீமாச்சியார் என்பவருக்கும், கண்ணம்மை என்பவருக்கும் மகனாகப் பிறந்தார். பண்டைய வழக்கின்படி எழுதப்பட்ட இவரது பெயர் முதலெழுத்துக்கள் குறிப்பது வீமாச்சியார் தோம்புதோர் பொலிஸ்த் தலைமை ஆறுமுகபிள்ளை என்பதாகும். அக்காலத்தில் ஒருவர் ஊதியம் பெறாமல் வகிக்கின்ற அரசாங்கக் கௌரவப் பதவியை அவரது பெயர் முதலெழுத்துக்களுடன் சேர்த்து எழுதுவது வழக்காகும். இவரது தந்தையார் அக்காலத்தில் கண்டி அரசனின் பிரதானிகளில் ஒருவர்.